钦定古今图书集成/明伦汇编/人事典/第093卷 > 《瘗骸文》唐·顺之
## 钦定古今图书集成/明伦汇编/人事典/第093卷 > 《瘗骸文》唐·顺之

“髑髅，完毁凡若干具，其髆髃髀䯒脊胁诸杂骨无筭，
盖出乎乌鸢犬猪所餍饱，与夫日炙燹烧，风销水啮
之馀，而仅有存者。自癸卯至乙巳，东南荐饥，流尸顺
河而下，多于河中之船。逮水落不能浮下，尸遂积叠
河壖，久之。维古昔时遇饥馑疾疫，则有荒政以聚民；
其不幸死而暴露，则又有掩骼埋胔之令。惜哉，其不”
遭乎此时也。褚生淊书舍在河壖，余与弟正之数往
焉。每相与散步河壖之上，则见泥滓间圜者如破瓯，
撑者如枯株，碎者如砂砾，纷然弥望，白日照之，星星
玼玼，若上有光怪。予三人者哀其澌灭且尽也，命役
夫裒而坎之。嗟乎！古者葬则旌之以铭。旌者，别也。铭
者，自名也。若曰是某人之骸云耳，虽后百千年有得
之者，亦识之曰：“是某人之骸云耳。”古人之于骨骸，严
而别，亦不欲其混也若是。今乃以五方四裔杂流异
业之人，而又以残毁不完之尸尔髆我股，甲脊乙胁，
辏于一坎，若藂苇乱蓬然，亦重可悲矣。然予尝见元
发宋诸陵事，火其尸，以其馀骨杂牛马骨而埋之，今
此犹尚人骨也。嗟乎！彼生时何等人也？尚不免与牛
马骨同葬，况此辈殍丐之馀，犹得以人骨相附，复何
憾焉！使髑髅有知，如庄生之说，必且一噱于吾言矣。
坎之以嘉靖戊申春二月，是掩骼埋胔之时也。